Spaniolul Rafael Nadal, fost număr unu mondial al tenisului masculin, a fost învins clar de polonezul Hubert Hurkacz, 6-1, 6-3, sâmbătă, în turul al doilea al turneului ATP Masters 1.000 de la Roma, dotat cu premii totale de 7.877.020 de euro.
Rafael Nadal, locul 305 mondial după ce nu a jucat aproape deloc anul trecut, a cedat după circa o oră şi jumătate în faţa lui Hubert Hurkacz, locul 9 mondial şi cap de serie numărul 7.
Spaniolul, măcinat de accidentări în ultimele două sezoane, nu mai jucase din 2022 la Roma, un turneu pe care l-a câştigat de zece ori, un record, ultima oară în 2021.
Revenind în circuit luna trecută la Barcelona, după o pauză forţată de trei luni, Nadal a fost eliminat în turul doi în competiţia din capitala Cataloniei şi în optimi de finală la turneul ATP Masters 1.000 de la Madrid.
Nadal dispută în principiu ultimul său sezon în circuit, cu obiectivul de a străluci pentru ultima oară la Roland Garros (26 mai - 9 iunie), turneu pe care l-a câştigat de paisprezece ori.
Următorul adversar al lui Hurkacz la Roma va fi argentinianul Tomas Etcheverry (28 ATP), care a trecut sâmbătă de brazilianul Thiago Seyboth Wild (61 ATP), cu 6-3, 7-5.